蠟梅近出或謂藥中一種不結子非梅類戲作數語爲解嘲云
作者：張擴
朝代：宋

paragraphs: 梅花孤高少輩行，蠟梅晚出輒爭長。
素粧落額豈不好，淺黄拂殺更官樣。
檀心半迎寒日吐，暗香坐待初月上。
春風不是苦靳惜，未辦開花大如掌。
君不見桃李開花到結果，削梗鑽核終奇禍。
蠟梅沾蠟如幻成，渠要調羹身後名。